Kohalikud omavalitsused			
			
		15.05.2012 nr 13.1-2/6333	

Lugupeetud kohalik omavalitus	

Seoses Ruumiandmete seaduse järgmiste sätete rakendumisega alates 2012. aasta 1. jaanuarist: § 55 lõige 4 ning §-e 56, 57, 60, 61 ja 76, 
kehtib nõue, et kõiki katastriüksuste, hoonete ja hooneosade koha-aadresside muudatusi teostab omavalitsus läbi ADS menetlusrakenduse
(http://www.maaamet.ee/ADSMenetlusrakendus/ ). 

Andmete muutmist on võimalik teostada kahel viisil:
1)	Omavalitsuse poolt tehtava kandega ADS menetlussüsteemis; 
2)	Maa-ameti poolt tehtava kandega juhul, kui omavalitsus sõlmib ADS infosüsteemi vastutava töötlejaga (Maa-ametiga) vastava kokkuleppe. Piisab, kui omavalitsus annab maa-ametile vastava volituse, tuginedes seejuures Ruumiandmete seaduse § 57 lõikele 6. 

Punktis 2 nimetatud volitus annaks Maa-ametile õiguse teha katastriüksuste ja ilma ehitisregistri (EHR) seoseta hoonete ning hooneosade koha-aadressides järgmisi muudatusi:
•	Eesti haldus- ja asustusjaotuse klassifikaatori (EHAK) muudatustega kaasnevaid muudatusi;
•	Väiksemaid parandusi, millega ei kaasne koha-aadressi sisulist muudatust (näiteks enne 01.01.2012. tekkinud kirjavigade parandamine).

Muudatused, mis eeldavad haldusmenetluse läbiviimist ja puudutatud isikute teavitamist, Maa-amet selle volituse alusel teostada ei saa. Igakordsetest muudatustest mida tehakse volituse alusel, teavitab Maa-amet omavalitsust.

EHAK muudatusi tuleb üldiselt harva ette, kuid juhul, kui need kinnitatakse, on muutmist vajavate objektide arv tavaliselt suur (näiteks terve küla kõik katastriüksused, hooned ja hooneosad tuleb muuta n.ö käsitööna) ja kanded peavad olema tehtud 30 päeva jooksul peale EHAK muudatuse jõustumist. Enne 2012. aastat muutis katastripidaja katastriüksuste aadressid ise Maaregistris, ilma et omavalitsus oleks pidanud lisatööd tegema, ruumiandmete seaduse regulatsiooni alusel ei saa Maa-amet enam seesuguseid menetlusi teha ilma omavalitsuse-poolse volituseta. 
Analoogselt parandas katastripidaja ka kannetesse sattunud kirjavead enamasti ilma omavalitsusi tülitamata, paraku jällegi peale ruumiandmete seaduse jõustumist ei ole see enam ilma omavalitsuse-poolse volituseta lubatud.
Kuna ADS sisaldab ka hulgaliselt hoonete andmeid, millel EHR seos puudub, saaks Maa-amet eelkirjeldatud muudatused teostada ka nende hoonete ja hooneosade puhul volituse alusel.
Ehitisregistris (EHR) olevate hoonete osas Maa-amet muudatusi paraku ADS menetlusrakenduses teostada ei saa, seega EHR hoonete andmed tuleb omavalitsusel igal juhul omalt poolt EHR-is korrastada, seda seni, kuni EHR-i uue arendusega (loodetavasti 2012.aasta lõpuks) valmib ka funktsionaalsus, mille abil hakkab EHR andmeid ADS-ist vastu võtma. Seejärel saab muudatusi teha ka ADS-i menetlusrakenduse kaudu.

Selguse huvides toome Ruumiandmete seaduse kõnealused sätted siinkohal ära:
§ 57. Koha-aadressi muutmine ja kehtetuks tunnistamine
(1) Koha-aadressi peab muutma, kui:
1) koha-aadressi muutmise kohustus tuleneb õigusaktist, sealhulgas muutub haldus- või asustusjaotus või muutuvad koha-aadressis kasutusel olevad kohanimed;
2) kehtestatud koha-aadress ei ole vastavuses õigusaktides sätestatud nõuetega;
….
(6) Aadressiandmete süsteemi ümberkorraldamisel teostab koha-aadressi muudatused ADS-i infosüsteemi vastutav töötleja. Kokkuleppel koha-aadressi määrajaga võib ADS-i infosüsteemi vastutav töötleja muuta koha-aadressid ka käesoleva paragrahvi lõike 1 punktides 1 ja 2 sätestatud juhtudel.

Kokkuvõtteks: palume teilt esimesel võimalusel infot, kas soovite edaspidi EHAK muudatustega seonduvad kanded ja varasemate kirjavigade kõrvaldamisega seotud muudatuskanded teostada omavalitsuse ametnike poolt või annate kirjeldatud tegevusteks Maa-ametile vastava volituse. 

Lisame kirjale ka volituse andmise otsuse näidise.

Lugupidamisega
	
(allkirjastatud digitaalselt)	
Mall Kivisalu		
Osakonnajuhataja kt		

Lisa: Volituse andmise otsuse näidis